text: Tre mænd dømt for 86 forbrydelser
  26 april 2018 kl. 09.21
  Tre mænd på 21, 24 og 24 år var blandt andet tiltalt for 24 indbrud.
  Efter fem retsdage faldt der onsdag dom i sagen mod tre mænd fra Horsensområdet.
  Mændene på henholdsvis 21, 24 og 24 år var tiltalt for 94 strafbare lovovertrædelser. De blev kendt skyldige i 86 af dem. I flere tilfælde var de fælles om kriminaliteten. 
  Anklageskriftet var 31 sider langt og indeholdt blandt andet 24 indbrud, 13 biltyverier, 16 benzintyverier og tre sager om groft hærværk. Oveni det var de tiltalt for hæleri og overtrædelser af færdselsloven. Kriminaliteten blev begået mellem 2014 og 2017.
  Den 21-årige blev idømt en behandlingsdom, mens den ene 24-årige fik ni måneders ubetinget fængsel. Den anden 24-årige mand blev idømt fængsel i halvandet år, hvoraf kun de 3 måneder skal afsones, mens resten blev gjort betinget. Han fik desuden en bøde på 15.000 kroner. 
  De tre dømte skal også betale et samlet erstatningskrav på 146.093 kroner og sagsomkostningerne.
  De tre dømte har fjorten dage til at beslutte, om de vil anke dommen.
  